KOMMISSIONENS FORORDNING (EF) Nr. 1683/1999

af 28. juli 1999

om indledning af en undersøgelse vedrørende den påståede omgåelse af de antidumpingforanstaltninger, der indførtes ved Rådets forordning (EF) nr. 584/96 om import af visse rørfittings af jern og stål med oprindelse i Folkerepublikken Kina ved import af samme rørfittings af jern og stål omladet via Taiwan og om at gøre sidstnævnte import til genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 905/98(2), særlig artikel 13 og 14,

efter høring af Det Rådgivende Udvalg, og

ud fra følgende betragtninger:

A. ANMODNING

(1) Kommissionen har i henhold til artikel 13, stk. 3, i forordning (EF) nr. 384/96 (i det følgende benævnt "grundforordningen") modtaget en anmodning om at undersøge den påståede omgåelse af den antidumpingtold, der indførtes ved Rådets forordning (EF) nr. 584/96(3) om import af visse rørfittings af jern og stål (i det følgende benævnt "rørfittings") med oprindelse i Folkerepublikken Kina (i det følgende benævnt "Kina"). Ifølge anmodningen omgås nævnte antidumpingtold ved, at de samme rørfittings uden væsentlig forarbejdning omlades via Taiwan og importeres. Desuden blev der fremsat anmodning om at pålægge toldmyndighederne at registrere denne import i henhold til artikel 14, stk. 5, i grundforordningen og om at foreslå Rådet, at det i de tilfælde, hvor det er berettiget, udvider den pågældende antidumpingtold til også at omfatte sidstnævnte import.

B. INDGIVER AF ANMODNINGEN

(2) Anmodningen blev indgivet den 11. juni 1999 af Defence Committee of the EEC Steel Butt-welding Fittings Industry på vegne af producenter, der står for ca. 90 % af Fællesskabets produktion af rørfittings.

C. VARE

(3) Den vare, der er omfattet af påstanden om omgåelse, er rørfittings (undtagen fittings af støbejern, flanger og fittings med gevind), af jern og stål (men ikke rustfrit stål), med største udvendige diameter på 609,6 mm og derunder, til stuksvejsning eller andre formål. Disse varer tariferes i øjeblikket i KN-kode ex 7307 93 11, ex 7307 93 19, ex 7307 99 30 og ex 7307 99 90. Disse koder anføres blot til orientering.

D. BEVIS

(4) Anmodningen indeholder i henhold til artikel 13 i grundforordningen tilstrækkelige foreløbige beviser for, at antidumpingforanstaltningerne på importen af rørfittings med oprindelse i Kina omgås ved import af samme rørfittings, der omlades via Taiwan.

(5) Beviset er følgende:

a) Undersøgelsen viser, at der er sket en ændring i handelsmønstret mellem Kina, Taiwan og Det Europæiske Fællesskab navnlig siden indførelsen af midlertidige foranstaltninger i 1995 og endelige foranstaltninger i 1996. Omfanget af importen med oprindelse i Kina, der er angivet under KN-koder, hvor rørfittings er tariferet, er faldet fra 3941 tons i 1995 til 503 tons i 1996, og 283 tons i 1998, dvs. et samlet fald på 93 % eller 3658 tons. Samtidig hermed er importen af den samme vare fra Taiwan steget fra 1442 tons i 1995 til 6920 tons i 1996, og 5321 tons i 1998, dvs. en samlet stigning i perioden på 269 %, eller 3879tons. Det samlede fald i kinesisk import (3658 tons) svarer næsten fuldstændigt til den samlede stigning i taiwansk import (3879 tons).

Det hævdes, at denne ændring i handelsmønstret skyldes en omladning af kinesiske rørfittings via Taiwan, hvor de ikke underkastes nogen eller kun en mindre ændring, for hvilken der ikke foreligger nogen tilstrækkelig gyldig grund eller økonomisk begrundelse ud over eksistensen af en antidumpingtold på 58,6 % på rørfittings med oprindelse i Kina.

b) Anmodningen indeholder desuden tilstrækkelige foreløbige beviser for, at de afhjælpende virkninger af antidumpingtolden på rørfittings undergraves i henseende til mængder og priser. Faktisk har den vare, der importeres fra Taiwan, og som er genstand for undersøgelse, erstattet den, der tidligere blev importeret fra Kina, hvad angår kvantiteter; desuden er priserne på importen fra Taiwan faldet med 26 % og har næsten nået niveauet for de kinesiske eksportpriser, inden der blev indført foranstaltninger, mens priserne på import fra Kina er forblevet mere eller mindre stabile i perioden 1995-1998.

c) Endelig indeholder anmodningen tilstrækkelige foreløbige beviser for, at der finder dumping sted i henseende til den normale værdi, der tidligere er fastsat.

E. PROCEDURE

(6) I lyset af ovenstående har Kommissionen konkluderet, at der foreligger tilstrækkelige beviser til at berettige indledning af en undersøgelse i henhold til artikel 13 i grundforordningen samt til at gøre import fra Taiwan af rørfittings til genstand for registrering i overensstemmelse med artikel 14, stk. 5, i grundforordningen.

i) Spørgeskemaer

(7) Med henblik på at indhente de oplysninger, som Kommissionen anser for nødvendige for at gennemføre undersøgelsen, sender den spørgeskemaer til taiwanske eksporterende producenter og erhvervsdrivende, der er nævnt i anmodningen. Der kan også efter behov indhentes oplysninger fra erhvervslivet i Fællesskabet.

(8) Andre interesserede parter bør anmode Kommissionen om et spørgeskema senest 15 dage fra offentliggørelsen af denne forordning i De Europæiske Fællesskabers Tidende. Alle anmodninger om spørgeskemaer fremsættes skriftligt til nedenstående adresse med angivelse af navn, adresse, telefon- og telefaxnummer samt e-postadresse på den part, der indgiver anmodningen.

(9) Myndighederne i Kina og i Taiwan vil blive underrettet om indledningen af undersøgelsen og vil modtage en genpart af anmodningen.

ii) Certifikater for ikke-omgåelse

(10) I overensstemmelse med artikel 13, stk. 4, i grundforordningen kan der udstedes certifikater, der fritager importen af den pågældende vare fra registrering, eller der kan træffes foranstaltninger af toldmyndighederne over for importørerne, når importen ikke indebærer en omgåelse.

(11) Da udstedelsen af sådanne certifikater kræver forudgående bemyndigelse fra Fællesskabets institutioner, bør anmodninger om sådan bemyndigelse indgives til Kommissionen så hurtigt som muligt i løbet af undersøgelsen, således at der kan blive taget hensyn til disse anmodninger på grundlag af en grundig vurdering af deres berettigelse.

F. REGISTRERING

(12) I henhold til artikel 14, stk. 5, i grundforordningen kan toldmyndighederne pålægges at registrere importen af den pågældende vare for at sikre, at der kan opkræves antidumpingtold med tilbagevirkende kraft fra datoen for indledningen af denne undersøgelse af rørfittings, der er omladet via Taiwan, hvis undersøgelsen skulle vise, at der er sket en omgåelse.

G. TIDSFRIST

(13) Af hensyn til en forsvarlig forvaltning fastsættes en periode på 40 dage fra offentliggørelsen af denne forordning i De Europæiske Fællesskabers Tidende, inden for hvilken interesserede parter kan tilkendegive deres synspunkter skriftligt, under forudsætning af at de kan godtgøre, at de sandsynligvis vil blive berørt af resultatet af undersøgelsen. En tilsvarende periode gælder for interesserede parter, som ønsker at fremsætte en skriftlig anmodning om at blive hørt og påvise, at der er særlige grunde til, at de bør høres.

H. MANGLENDE SAMARBEJDE

(14) I tilfælde, hvor en af de berørte parter nægter at give adgang til nødvendige oplysninger eller undlader at meddele sådanne oplysninger inden for den fastsatte frist eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes foreløbige eller endelige afgørelser, positive eller negative, på grundlag af de foreliggende faktiske oplysninger. Konstateres det, at en part har indgivet urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger -

UDSTEDT FØLGENDE FORORDNING:

Artikel 1

Der indledes en undersøgelse i henhold til artikel 13, stk. 3, i forordning (EF) nr. 384/96 vedrørende importen til Fællesskabet afsendt fra Taiwan af rørfittings (undtagen fittings af støbejern, flanger og fittings med gevind), af jern og stål (men ikke rustfrit stål), med største udvendige diameter på 609,6 mm og derunder, til stuksvejsning eller andre formål, som henhører under KN-kode ex 7307 93 11, ex 7307 93 19, ex 7307 99 30 og ex 7307 99 90.

Artikel 2

Toldmyndighederne pålægges i henhold til artikel 13, stk. 3, og artikel 14, stk. 5, i forordning (EF) nr. 384/96 at tage de nødvendige skridt til at registrere importen til Fællesskabet afsendt fra Taiwan af visse rørfittings, der henhører under KN-kode ex 7307 93 11, ex 7307 93 19, ex 7307 99 30, og ex 7307 99 90, Taric-kode 7307 93 11*90, 7307 93 19*90, 7307 99 30*91 og 7307 99 90*91.

Registreringen ophører i henhold til artikel 14, stk. 5, i forordning (EF) nr. 384/96 ni måneder efter datoen for denne forordnings ikrafttræden.

Importerede varer gøres ikke til genstand for registrering, hvis de ledsages af et toldcertifikat udstedt i overensstemmelse med artikel 13, stk. 4, i forordning (EF) nr. 384/96.

Artikel 3

1. Interesserede parter skal, hvis deres bemærkninger skal tages i betragtning under undersøgelsen, give sig til kende, fremføre deres synspunkter skriftligt og indgive oplysninger senest 40 dage fra datoen for offentliggørelsen af denne forordning i De Europæiske Fællesskabers Tidende, med mindre andet er angivet. Interesserede parter kan også anmode om at blive hørt af Kommissionen inden for samme tidsfrist.

2. Der kan anmodes om spørgeskemaer hos Kommissionen inden 15 dage fra offentliggørelsen af denne forordning i De Europæiske Fællesskabers Tidende.

3. Alle oplysninger vedrørende sagen, alle anmodninger om at blive hørt eller om et spørgeskema samt anmodninger om bemyndigelse til certifikater for ikke-omgåelse sendes til følgende adresse: Europa-Kommissionen

Generaldirektorat I

Eksterne Forbindelser: Handelspolitik, Forbindelser med Nordamerika, Fjernøsten, Australien og New Zealand

Direktorat C og E

DM 24 - 8/37

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B.

Artikel 4

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1999.

På Kommissionens vegne

Leon BRITTAN

Næstformand

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 84 af 3.4.1996, s. 1.